Թվում էր՝ քաղաքական դաշտում բնավ ոչինչ տեղի չի ունենում: Սակայն Երեւանում Հայաստանի նախկին նախագահ Ռոբերտ Քոչարյանի ձերբակալությունը բացահայտեց Արցախի կառավարող դասի թաքուն ակնկալիքները: Պարզվեց, որ տվյալ դասի միջավայրում խորը վախ կա Հայաստանում տեղի ունեցող գործընթացներից: Նաեւ պարզվեց, որ այդ դասը չգիտի, թե ինչպես վարվել այն ամենի հետ, ինչ տեղի է ունենում: Սա առավել հստակ երեւաց Քոչարյանին կալանքից ազատելու միջնորդությամբ Արցախի խորհրդարանի 15 պատգամավորների ստորագրահավաքի փաստից: Այս ակցիայում առաջին անգամ ողջ պարզությամբ դրսեւորվեց իրենց ապագայի համար նրանց վախը: Ի հայտ եկան նաեւ այլ կողմեր, մասնավորապես՝ առանձին ուժերի դիրքորոշումներն ու շահերը: